賞轉官毬花酒邊分韻得剪字
作者：陳著
朝代：宋

paragraphs: 天機地軸隨時轉，萬物生生就裁剪。
庭前一種可人花，獨殿春深交夏淺。
團團自是渾沌胎，皎皎不事兒女婉。
照見胸中本色正，洗盡世上芳容靦。
我來把酒笑問花，花爲我開恐非便。
意將遜歸金谷園，不則直進玉華苑。
庶幾異質逢異顧，百卉千葩羞著面。
花不解答我已醉，醉夢恍與花神見。
若曰幸自託君家，朝夕安知有貧賤。
香何用多無眩鬻，靜與誰爭却悠遠。
紛紛桃李吾輿臺，只許雪裏梅同傳。
富貴自有富貴花，强顔諂事非其願。
妄人或呼轉官毬，正欲馮君力辭免。
胡爲亦動流俗心，忽向醉中遭發遣。
跫然而喜豁然醒，前言戲耳起舞花前心服善。